Diari Oficial de la Generalitat Valenciana


Sumari del DOGV 3095, del 08-10-1997 (1997/10288)

RESOLUCIÓ d'11 de març de 1997, de la Sotsecretaria d'Obres Públiques per la qual atorga a la Confraria de Pescadors de Moraira la concessió administrativa per a l'explotació de la llotja de peix del port de Moraira.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3095

Data del DOGV
:   08-10-1997

Secció del DOGV
:   CONVENIS I ACTES - CONCESSIONS ADMINISTRATIVES

Número del document
:   1997/10446


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3346 RESOLUCIÓ d'11 de març de 1997, de la Sotsecretaria d'Obres Públiques per la qual atorga a la Confraria de Pescadors de Moraira la concessió administrativa per a l'explotació de la llotja de peix del port de Moraira. [97/M10432]
  
Vista la sol·licitud formulada per la Confraria de Pescadors de Moraira en què sol·licita que se li atorgue la concessió administrativa per a l'explotació de la llotja de peix del port de Moraira.
  
Vista l'acta subscrita el 27 de gener de 1997, per la qual la Mesa de Contractació, una vegada examinada la documentació presentada, proposa a aquesta Direcció General d'Obres Públiques l'adjudicació del respectiu contracte d'explotació de la llotja de peix del port de Moraira a la Confraria de Pescadors de Moraira.
  
El 5 de març de 1997 va entrar en el Registre General d'aquesta conselleria un escrit subscrit pel senyor Pedro Noguera Mariñes, com a patró major de la Confraria de Pescadors de Moraira, en què manifesta l'acceptació de les condicions oferides en el sotmetiment de condicions.
  
Per això i fent ús de les atribucions que concedeix a aquesta Sotsecretaria d'Obres Públiques l'article 10 del Decret 31/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Atorgar a la Confraria de Pescadors de Moraira una concessió administrativa per a l'explotació de la llotja de peix del port de Moraira, d'acord amb les condicions que indiquen els plecs que s'esmenten tot seguit.
  
I. Plec de bases d'explotació
  
1. Objecte
  
És objecte d'aquestes bases la regulació dels serveis que ha de prestar el concessionari de la llotja de peix del port de Moraira, com també la fixació de les tarifes que aquest té dret a percebre dels usuaris dels diferents serveis.
  
2. Obres i mitjans auxiliars que aporta l'administració
  
L'administració aporta, com a bé adscrit, una part de l'edifici de la llotja de peix, que conté la sala de subhasta, el magatzem de caixes, un xicotet dipòsit de gel i una cambra d'emmagatzemament de peix i les instal·lacions corresponents. S'especificarà la seua situació en el plànol que s'adjunta com a annex .
  
El concessionari té dret a la utilització dels béns de domini públic necessaris per a la prestació del servei. Aquests béns es limiten als que s'han indicat en l' apartat anterior.
  
Queda expressament prohibida la utilització dels béns adscrits al servei de forma contrària o per a fins diferents dels que s'han convingut, tant si són béns de domini públic com béns privats aportats pel concessionari o tercers.
  
El concessionari haurà de contractar una assegurança de responsabilitat civil amb una cobertura de vint milions de pessetes (45.374.984 PTA), com a mínim, pels danys que puga causar a tercers en el desenvolupament de les activitats del servei.
  
Per a l'ampliació dels béns de domini públic adscrits o la utilització fora dels termes convinguts, el concessionari necessitarà la corresponent autorització o concessió i aquesta tindrà caràcter accessori i subordinat respecte de la concessió de servei principal.
  
La utilització dels béns de domini públic que per l'acte de concessió s'adscriuen al servei, atés que es tracta de béns necessaris per a la prestació tenen l'origen d'aquesta finalitat de servei, per la qual cosa el seu ús no s'atorga per a un aprofitament privatiu sinó que se supedita a la prestació del servei a què estan destinats. La realització pel concessionari de qualsevol acte que contravinga l'anterior principi donarà lloc a la resolució del contracte. A la mateixa afecció quedaran subjectes els béns privats que s'adscriguen al servei durant el temps de la concessió.
  
3. Serveis mínims
  
Són serveis mínims els següents:
  
A) Gestió de venda del peix fresc.
  
B) Enllumenat general dels locals i instal·lacions de la concessió.
  
C) Neteja de locals, instal·lacions, molls de descàrrega i zona d'estacionament.
  
D) Estacionament i control d'entrada i eixida de vehicles en la zona adscrita a l'activitat pesquera.
  
E) Subministrament d'aigua dolça i salada .
  
F) Pesatge.
  
Aquests serveis són de prestació obligatòria pel concessionari a tots els usuaris que ho sol·liciten. Queden inclosos en un únic concepte tarifari I no poden ser facturats amb independència.
  
4. Règim de serveis
  
La prestació dels serveis se sotmetrà al que estableixen aquestes bases, al pla de funcionament aprovat per l'administració i a les instruccions que dicte la direcció del port.
  
A) Gestió de venda del peix fresc.
  
El concessionari està obligat a establir una organització de venda del peix fresc que, amb aquesta finalitat, haja estat desembarcat o portat a la llotja per qualsevol procediment.
  
El servei de gestió de venda comprén la subhasta i l'adjudicació del peix. Es formalitzarà documentalment la transacció comercial que això implica.
  
El concessionari és responsable del peix fresc, la venda del qual se li encomana, des que es diposita en la sala de subhasta fins que el comprador en retira la mercaderia o bé es torne per no haver-se venut.
  
És obligació del concessionari vigilar les operacions que es facen amb el peix i denunciar-ne, a la direcció del port, les adulteracions, falta d'higiene i qualssevol irregularitats que s'hi produesquen, de manera destacada la descongelació del peix per a la seua venda com a fresc, la d'espècies prohibides, juvenils, etc.
  
B) Enllumenat general de locals i instal·lacions de la concessió.
  
Són a càrrec del concessionari els consums d'energia elèctrica per a l'enllumenat o força motriu en les instal·lacions i d'aigua dolça que, si escau, estaran sotmesos al règim de tarifes específiques fixat per als ports de la Generalitat Valenciana.
  
El concessionari està obligat al manteniment i conservació de les instal·lacions i són a càrrec seu les despeses que se'n deriven.
  
C) Neteja de locals, instal·lacions, molls de descàrrega i zona d'estacionament.
  
Una vegada acabades les activitats diàries de la llotja, el concessionari haurà de procedir a la neteja minuciosa de locals, instal·lacions, molls de descàrrega i zona d'estacionament, inclosa la recollida i retirada de fem i residus, d'acord amb les instruccions que, amb aquesta finalitat, dicte la direcció del port.
  
D) Estacionament i control d'entrada i eixida de vehicles en la zona adscrita a l'activitat pesquera.
  
El personal que depenga del concessionari col·laborarà, en horari de subhasta, sota les instruccions que dicte la direcció del port, en l'ordenació de les maniobres, estacionament i entrada i eixida de vehicles per a la càrrega del peix, i denunciarà les irregularitats que es puguen produir, de manera destacada la retirada del peix no subhastat per persones que no acrediten prèviament haver formulat l'obligatòria declaració a l'efecte de la liquidació de la tarifa G-4.
  
Es reserva l'accés a les instal·lacions a les persones i vehicles que, per la seua activitat, estiguen vinculats al sector pesquer i siguen autoritzats com cal per la direcció del port.
  
E) Subministraments
  
El concessionari, seguint les instruccions que li dicte la direcció del port, està obligat a mantenir les instal·lacions per al subministrament d'aigua dolça i salada que hi haja a la llotja. S'exclou el subministrament a embarcacions.
  
F) Pesatge
  
El concessionari disposarà de bàscules per al pesatge de la pesca. Així mateix, queda obligat a efectuar el pesatge del peix no subhastat, a l'efecte de la liquidació de la tarifa G-4.
  
5. Altres serveis
  
El concessionari podrà prestar altres serveis relatius a l'activitat pesquera, a més dels serveis establerts amb caràcter mínim, tal com l'emmagatzemament en cambres frigorífiques, subministrament de gel per a la conservació del peix, envasos, etc. Els preus vigents per a aquests serveis s'hauran de sotmetre a l'aprovació per l'administració. En tot cas, la prestació de serveis que passen dels mínims queda sotmesa a l'autorització administrativa prèvia.
  
6. Conservació, manteniment i adequació d'obres i instal-lacions
  
El concessionari estarà obligat a la conservació i manteniment de les obres i instal·lacions que aporta l'administració i són a càrrec seu les despeses que se'n deriven.
  
De la mateixa manera, el concessionari haurà de mantenir les obres i instal·lacions en les condicions necessàries per a la utilització convinguda i és a càrrec seu l'adequació d'aquests béns a aquesta utilització segons les normes vigents en matèria de sanitat, indústria o qualssevol altres exigibles.
  
7. Pla de funcionament
  
El concessionari formularà per a l'aprovació per l'administració un pla de funcionament en el qual es detallen, almenys, els horaris de realització de les operacions d'atracada, descàrrega del peix i espera de les embarcacions; les de descàrrega i càrrega de vehicles, circulació en la zona pesquera; les diverses operacions de venda de peix, neteja de locals, instal·lacions i molls, retirada de detritus; horari d'oficines i operacions de pesada. També figuraran en el pla les formalitats que hauran de complir els usuaris per a les diverses prestacions com les operacions de càrrega i descàrrega, ús de carretons, utilització de cambres per al peix, sistema de venda de gel i envasos per al peix, si escau. Així mateix, s'especificarà el nombre de persones que aporta el concessionari i que actuaran sota les directrius del personal d'explotació, per al control de la subhasta del peix i de l'accés i estacionament de vehicles.
  
Organització de la venda del peix: inclosa en el pla, detallarà les operacions i serveis que comprén i esmentarà els drets, obligacions i responsabilitats de l'armador o propietari, concessionari i compradors.
  
Hi haurà un cap de llotja com a responsable de l'ordre en la subhasta, el qual haurà de resoldre qualsevol tipus de dificultat que sorgisca en el transcurs d'aquesta.
  
8. Usuaris
  
Són usuaris dels serveis, els armadors o propietaris de la pesca que tinga l'entrada en la llotja pesquera i els compradors com a adquirents d'aquella des del moment que els siga adjudicada la rematada en la subhasta. Tots dos estan obligats al pagament de les tarifes per serveis mínims en la forma i quantia que fixen aquestes bases.
  
9. Base tarifària
  
La base per a la liquidació de les tarifes és el valor de la pesca, calculat en la forma que determine la reglamentació vigent en cada moment per a la tarifa G-4 (pesca fresca) en els ports de la Generalitat Valenciana.
  
Tarifa G-4
  
El concessionari podrà carregar, per compte de l'armador, l'import de la tarifa G-4 (pesca fresca) sobre el primer comprador en totes les operacions en què preste el servei de gestió de venda del peix fresc, d'acord amb les regles vigents d'aquesta tarifa, el càrrec constarà en la factura o document de venda.
  
Quan la pesca, sense haver estat subhastada, isca per terra per ser venuda fora del port o amb destinació a fàbriques o factories, el concessionari estarà obligat a efectuar la pesada que, si escau, ordene la direcció del port o els seus agents i haurà de fer una relació dels armadors o propietaris, quantitats de peix, espècies i preu que s'atribueix, d'acord amb les regles de valoració vigents per a la tarifa G-4.
  
Si el concessionari tinguera encomanada pels armadors la gestió dels cobraments, del càrrec realitzat es faria la corresponent retenció als armadors o venedors en el moment de fer la liquidació de les operacions de venda. Els imports retinguts, acompanyats de la relació d'operacions, s'ingressaran a la tresoreria de la Generalitat Valenciana.
  
El concessionari estarà obligat a elaborar un comunicat diari en què s'especificaran les captures realitzades per cadascuna de les embarcacions. Aquest comunicat diari l'haurà de signar i rubricar el concessionari .
  
11. Tarifes dels serveis
  
Els serveis mínims constitueixen una organització posada a disposició i en benefici d'armadors, propietaris i compradors. A més de les prestacions específiques que impliquen, s'entenen compreses la utilització de domini públic, en la mesura que és necessària per a l'activitat de comercialització de la pesca, com també la vigilància general de la zona afectada al servei .
  
El concessionari podrà percebre dels armadors o propietaris per la disponibilitat o utilització de serveis mínims fins al 7,0% de la base tarifària, amb independència que usen la totalitat o una part dels serveis.
  
El concessionari podrà percebre dels compradors per idèntic concepte de serveis mínims fins al 3,5% de la base tarifària.
  
Els serveis que, amb l'autorització prèvia, establesquen voluntàriament els concessionaris seran objecte de tarifa independent que haurà de ser aprovada per l'administració.
  
De la mateixa manera, la prestació de serveis fora d'horari i el suplement en les tarifes per aquest concepte hauran de ser aprovades per l'administració.
  
12. Subvencions
  
No es consideren subvencions de cap tipus al concessionari per a la prestació del servei .
  
13. Cànon
  
El concessionari satisfarà per semestres anticipats la quantitat equivalent al 0,2% del valor de primera venda del peix declarat en el semestre anterior en concepte de cànon de concessió.
  
II. Plec de condicions particulars
  
Que fan referència al plec de bases d'explotació de la concessió administrativa sol·licitada per la Confraria de Pescadors de Moraira per a l'explotació de la llotja en aquest port .
  
1. Característiques del local
  
La superfície sol·licitada consisteix en l'edifici de la llotja de peix. Aquest edifici es troba en bones condicions d'utilització i compleix la Directiva del Consell Europeu, de 22 de juliol de 1991, per la qual es fixen les normes sanitàries aplicables a la producció i a la posada en el mercat dels productes pesquers.
  
L'edifici de la llotja conté la sala de subhasta, el magatzem de caixes, un xicotet dipòsit de gel i una cambra d'emmagatzemament de peix .
  
La superfície total que cal ocupar és de 457,0 metres quadrats. La situació en el port es dibuixa en el plànol que s'adjunta com a annex I de l'avantprojecte d'explotació que s'adjunta en aquest expedient.
  
2. Activitat i serveis que s'han de desenvolupar
  
Les activitats i serveis que ha de desenvolupar la Confraria de Pescadors de Moraira són les pròpies d'una instal·lació de les característiques de la llotja de peix.
  
Aquestes activitats i serveis són:
  
1) Venda i gestió de venda del peix fresc.
  
2) Emmagatzemament en cambra frigorífica del peix fresc.
  
3) Lloguer d'envasos per al peix fresc.
  
4) Pesatge de les captures.
  
5) Subministrament d'aigua dolça i salada.
  
6) Venda de gel.
  
7) Ordenació de les operacions de recepció de les captures.
  
8) Ordenació de les operacions de càrrega del peix fresc ja subhastat.
  
9) Neteja dels locals adscrits a la concessió i retirada de detritus.
  
3. Tarifes dels serveis
  
Per la prestació dels serveis relacionats en el punt anterior, a excepció de la venda d'envasos i el subministrament de gel, la Confraria de Pescadors de Moraira percebrà dels arriers o compradors de la pesca fresca el 3,5 % del valor de primera venda de les captures i dels armadors o venedors, el 7%.
  
4. Termini
  
El termini per al qual sol·liciten la concessió de l'explotació de la llotja de peix del port de Moraira és de cinc anys.
  
5. Cànon
  
Atés que la Confraria de Pescadors de Moraira, d'acord amb el Reial Decret 670/1978, és una corporació de dret públic de base representativa i sense ànim de lucre, que té la representació exclusiva dels interessos econòmics i professionals del sector extractivopesquer, tant la part empresarial (armadors) com laboral (mariners) en l'àmbit de la jurisdicció territorial i que abasta la costa compresa entre les localitats de Calp i Xàbia, i que té entre les seues funcions, la d'actuar com a òrgan de consulta i col·laboració amb l'administració sobre temes d'interés general i referents a l'activitat extractivapesquera i la comercialització, es considera apropiat fixar el cànon de la concessió en el 0,2 % del valor de primera venda del peix fresc.
  
6. Pla de funcionament
  
6.1. Subhasta. En el recinte de la llotja del port de Moraira es farà una única subhasta, que tindrà lloc des de les 10.00 fins a les 13.30 hores.
  
S'hi subhastaran les captures de la pesca de tremall i palangre.
  
6.2. Operacions de càrrega, descàrrega i circulació de vehicles en la zona pesquera
  
Els vehicles dels arriers, majoristes i minoristes estacionaran en la zona de servei del recinte portuari, per a la qual cosa la Confraria de Pescadors de Moraira disposarà d'una persona que ordene aquest estacionament.
  
A partir de les 09.30 hores, els vehicles descarregaran les caixes adquirides en la subhasta del dia anterior i una vegada haja acabat la subhasta de la pesca, començarà la càrrega del peix fresc comprat i el subministrament del gel que calga. Totes aquestes operacions seran controlades i dirigides pel personal de la Confraria de Pescadors que preste servei en la llotja de peix.
  
6.3. Neteja i retirada de detritus
  
La neteja dels recintes de subhasta es farà després d'haver-se fet la subhasta, la qual cosa significa que es netejarà una vegada al dia.
  
La Confraria de Pescadors col·locarà contenidors estancs per a la recepció de detritus. Aquests contenidors es buidaran i netejaran diàriament una vegada acabe la jornada laboral.
  
6.4 Horari d'oficina i pesatge
  
L'horari de l'oficina de la llotja serà de 09.00 a 20.00 hores i l'horari de pesatge serà des de les 09.00 fins a les 12.00 hores.
  
6.5. Cambra frigorífica per a l'emmagatzemament de les captures.
  
La Confraria de Pescadors disposarà d'una cambra frigorífica que serà utilitzada per a emmagatzemar les captures que per qualsevol motiu no hagen podut ser subhastades en el dia.
  
6.6. Venda de gel
  
El gel se subministra a les embarcacions per a la conservació a bord de les captures fins a l'arribada a port i als arriers o compradors per a la conservació de la pesca adquirida en la subhasta. El cost del sac de gel està inclòs en els percentatges abans indicats.
  
6.7. Envasos
  
La Confraria de Pescadors disposa, en el magatzem de caixes, d'una dotació d'envasos per a l'ús tant dels armadors com dels arriers. Si els envasos es tornen l'endemà, l'ús d'aquests no tindrà cap càrrec econòmic sobre l'usuari.
  
6.8. Subministrament d'energia elèctrica i aigua potable
  
La Confraria de Pescadors subministrarà a les embarcacions pesqueres l'aigua que necessiten per a l'ompliment dels dipòsits. Aquest subministrament es carregarà directament a la Confraria de Pescadors.
  
De la mateixa manera, l'energia elèctrica que es necessite per a xicotetes reparacions o càrrega de bateries serà subministrada per la Confraria de Pescadors i es carregarà directament sobre aquesta tot el consum, tant de subministrament com d'enllumenat dels locals.
  
6.9 Personal que aporta la confraria
  
La Confraria de Pescadors aporta per al servei de la llotja tres empleats, els quals s'incrementaran, si cal, en les hores punta. Els empleats són:
  
- Un pesador i classificador.
  
- Un encarregat del magatzem d'envasos, cambra i fàbrica de gel.
  
- Un subhastador.
  
Al marge de la seua funció principal, es faran càrrec també de l'ordenació del trànsit portuari i de l'estacionament dels vehicles.
  
També aportarà la Confraria de Pescadors un cap de llotja, el qual tindrà la representació del patró major de la Confraria en l'exercici de les seues funcions en qualsevol moment en què les captures es troben en el recinte de la subhasta.
  
Les funcions del cap de llotja seran:
  
- Començar la subhasta.
  
- Controlar el torn de pesatge.
  
- Mantenir l'ordre en el recinte de la llotja durant el transcurs de la subhasta i i resoldre qualsevol incident que s'hi produisca.
  
- Impedir l'entrada en llotja de peix immadur.
  
- Col·laborar amb les autoritats competents (inspectors de la Secretaria de Pesca, inspectors de la Conselleria de Sanitat, Servei d'Explotació i Conservació de Ports de la Conselleria d'Obres Públiques, Urbanisme i Transports, Guàrdia Civil, etc.) a fi de facilitar les tasques d'inspecció.
  
Contra aquesta resolució, que no posa fi a la via administrativa, es podrà interposar un recurs ordinari davant el conseller d'Obres Públiques, Urbanisme i i Transports, en el termini d'un mes, comptador des de la data de la notificació d'aquesta, sense perjudici que l'interessat puga utilitzar qualsevol altre recurs que considere oportú.
  
València, 11 de març de 1997.- El sotsecretari d'Obres Públiques: José Ramón García Antón.